open-index/open-wikipedia-markdown huggingface dataset:
סיהאם ברגותי

**סיהאם מוחמד עבד א-סלאם ברגותי** (בערבית: **سهام محمد عبد السلام البرغوثي**; נולדה ב-31 בינואר 1948) היא פוליטיקאית פלסטינית שכיהנה כשרה במשרד התרבות בממשלת פיאד השנייה ובממשלת פיאד השלישית בין 19 במאי 2009 ל-6 ביוני 2013.

## ביוגרפיה
ברגותי נולדה בחברון בשנת 1948, היא הייתה הבת הקטנה למשפחה מרובת ילדים ובגיל צעיר התייתמה מאביה. היא קיבלה תואר ראשון במסחר, במחלקה לחשבונאות באוניברסיטת אלכסנדריה במצרים בשנת 1970. בשנת 1975 היא הצטרפה לשורות החזית הדמוקרטית לשחרור פלסטין. בהמשך עבדה בפעילות הארגון לשחרור פלסטין והייתה ממייסדות מסגרת ההתיישבות הציבורית הראשונה, ועדות הפעולה של נשים פלסטיניות, וממייסדות האיחוד הדמוקרטי הפלסטיני (פיד"א) בשנת 1990. היא מרבה לעסוק בשילוב נשים בפוליטיקה הפלסטינית.

במשך עשור הייתה תחת צו איסור יציאה מהארץ, ובין השנים 1980–1982 הייתה במעצר בית עקב פעילותה בארגוני טרור.

ב-19 במאי 2009 נכנסה לתפקיד שרת התרבות בממשלתו השנייה של סלאם פיאד, והמשיכה לכהן בתפקיד זה גם בממשלתו השלישית.

ברגותי מתגוררת בעיר אל-בירה, היא נישאה ב-1984 אך אין לה ילדים.

ב-2011, במהלך כהונתה כשרה, האשימה את ישראל בייהוד ירושלים ואמרה: "במשך 44 שנים ממשיך הכיבוש הישראלי למחוק את ציוני הדרך והזהות התרבותית של העיר ומנצל לרעה את אחדותה הגאוגרפית והדמוגרפית ומבודד אותה והופך אותה ממרכז תרבותי רוחני לעיר נצורה ומבודדת עם איסור פיתוח ומכניס אותה לתהליך של ייהוד וסיפוח בניסיון לחסום את הדרך שבה ירושלים חוזרת למעמדה ההיסטורי והתרבותי ולהיות בירת המדינה הפלסטינית עצמאית".

ב-2013 הוקירה רוצח כשהופיעה יחד עם אמו על במת מופע. מנחה המופע אמר: "כמובן, אמו של האסיר עיסא עבד רבו, תכובד היום [על ידי] שרת התרבות [סיהאם ברגותי] על השתתפותה עמנו".

## הערות שוליים

קטגוריה:פוליטיקאיות פלסטיניות
קטגוריה:שרי ממשלת הרשות הפלסטינית
קטגוריה:בוגרי אוניברסיטת אלכסנדריה
קטגוריה:חמולת ברגותי
קטגוריה:פלסטיניות שנולדו ב-1948
א-תל

**א-תל** (בערבית: **التل**) הוא אתר ארכאולוגי קדום הנמצא כק"מ מצפון מערב לעיירה דיר דיבוואן וכ-2.5 ק"מ דרום מזרחית לביתין. רבים מזהים אותו עם העיר 'העי' המקראית. בתל מצויים שרידיה של עיר גדולה ומבוצרת ובה ממצאים רבים מתקופת הברונזה הקדומה והתיכונה (התקופה הכנענית) ומתקופת הברזל (תקופת ההתנחלות).

## היסטוריה וממצאים
בין השנים 1933-1936 בוצעו חפירות באתר בהן נחשפו חומות עיר קדומה, שרידים של מצודה, שיירי מקדש כנעניים, קברים וחרסים מתקופת הברונזה הקדומה וכן שרידים מעטים מתקופת הברזל הקדומה.

על פי הממצאים שהתגלו באתר, העיר הוקפה בשלוש חומות המרוחקות 17 מטרים זו מזו, כאשר גובהה של זו המזוהה עם תקופת הברונזה התיכונה היה 4 מטרים.

בתל מצויים שני מקדשים, האחד נמצא בצד המערבי של התל, לצד החומה השנייה, וזמנו מתוארך לתקופת ברונזה תיכונה. הכניסה למקדש הייתה מדרום והיו בו שני מקטרים בכניסה לקודש, ומשם פניה מערבה, שם הוצבה מצבה.
המקדש השני נבנה בשתי תקופות במהלך תקופת הבורנזה המוקדמת, הנראה כבניין מלבני, מעט מערבה ממרכז התל, שבמרכזו בסיסי עמודים מלבניים.

## זיהויו עם העי
חוקרים רבים הציעו לזהות את התל עם העיר המקראית 'העי', המוזכרת הן בספר בראשית והן בספר יהושע. הזיהוי מתבסס הן על מיקומה הקרוב לביתין, המזוהה עם בית אל המקראית, על בסיס הנאמר בספר בראשית ובספר יהושע שהעי נמצאת מזרחית לבית אל, והן על משמעות השם 'העי', שפירושו: התל החרב, בדמיון למשמעות המילה 'התל' (א-תל בערבית).

## הערות שוליים

 
קטגוריה:אתרים ארכאולוגיים כנעניים בארץ ישראל
בוליווד (תוכנית טלוויזיה ישראלית)

**בוליווד** היא תוכנית מציאות תיעודית ישראלית שנוצרה והופקה על ידי סוכנות ADD עבור רשת Yes. הסדרה עלתה לשידור ב-30 בנובמבר 2014 ושודרה בימים א-ה בשעה 20:30 בערוץ yes Comedy. התוכנית מציגה שבעה ידוענים שיוצאים לנסות את מזלם בבוליווד שוקקת החיים של הודו, ויוכשרו להשתלב ולככב בתעשייה על ידי מיטב המומחים.

## סקירה כללית
שבעה ידוענים ישראלים היוצאים למסע יוצא דופן בהודו במטרה לפרוץ לתעשיית הקולנוע ההודית בוליווד. המשתתפים, ביניהם איציק כהן, גלית גיאת, קארין כהן, עידן יניב, ניסים גרמה, מעיין רפאלי ובת-אל מוסאווי, שוהים במשך כחודש בעיר מומבאי, מרכז תעשיית הסרטים ההודית, בניסיון לזכות בתפקיד בסרט מקומי.

במהלך שהותם, משתתפי התוכנית משתתפים באקדמיה מקצועית ייחודית, אשר נועדה להכשירם להשתלב בעולם הבידור ההודי. תוכנית ההכשרה כוללת שיעורים במשחק, ריקוד, שירה, לימודי שפה והיכרות עם אמנויות לחימה – מרכיבים מהותיים בקולנוע הבוליוודי. בנוסף, הם נחשפים לתרבות ההודית על רבדיה השונים, לרבות בישול, רוחניות, והתנהלות יומיומית, במטרה להעמיק את יכולותיהם כפרפורמרים רב-תחומיים.

המשתתפים מתגוררים בדירת שחקנים מרוהטת, ומשתלבים בשגרת לימודים אינטנסיבית הכוללת גם השתתפות באודישנים לתפקידי משחק. את דרכם מלווה סוכן מקומי בעל ניסיון רב בתעשייה, שתפקידו לסייע להם בכניסתם לעולם הקולנוע ההודי ולהובילם להזדמנות מקצועית ממשית תפקיד בסרט בוליוודי.

## משתתפים
* **[[איציק כהן (שחקן)|איציק כהן]]** – שחקן וזמר.
* **[[גלית גיאת]]** – שחקנית, קומיקאית וזמרת.
* **[[קארין כהן]]** – דוגמנית, שחקנית ושדרנית רדיו.
* **[[עידן יניב]]** – זמר ומוזיקאי.
* **[[ניסים גרמה]]** – זמר, מלחין ושחקן.
* **מעיין רפאלי** – ידוענית השתתפה בעונה השלישית של "המירוץ למיליון".
* **בת-אל מוסאי** – ידוענית השתתפה בעונה השלישית של "המירוץ למיליון".

## סקירת סדרה

## פרקים
### עונה 1

## קישורים חיצוניים

* בוליווד, במיזם "אישים" לתיעוד היצירה הישראלית

## הערות שוליים

קטגוריה:Yes הטלוויזיה בלוויין: תוכניות וסדרות
קטגוריה:תוכניות מציאות תיעודיות ישראליות
קטגוריה:תוכניות טלוויזיה ישראליות שעלו לשידור בשנת 2014
פלורסהיים

**פלורסהיים** (לעיתים **פלורשהיים**; בגרמנית: **Flörsheim**) הוא שם משפחה.

קטגוריה:שמות משפחה
ישראל יעקב שוורץ

**יִשְׂרָאֵל יַעֲקֹב שְׁוַרְץ** (באנגלית: **Israel Jacob Schwartz**; 25 בספטמבר 1885 – 19 בספטמבר 1971) היה מתרגם ומשורר יידי-עברי ליטאי-אמריקאי.

## קורות חייו
ישראל יעקב שוורץ נולד ב-1885 בפרוור  של קובנה (פטרשון בפי היהודים, כיום שכונה בקובנה) בליטא, ובצעירותו למד בישיבות בקובנה. בשנת 1906, בגיל 25 היגר לניו יורק שבארצות הברית וכבר באותה שנה פרסם תרגום ליידיש לשירים של חיים נחמן ביאליק כדוגמת "משירי החורף", וכן שיר שכתב בעצמו בשם "בלומען" (פרחים), שהתפרסמו בכתב העת דאָס ייִדישע פֿאָלק ("העם היהודי"). הוא למד אנגלית במהרה ובמשך השנים תרגם מאנגלית ליידיש את המחזות יוליוס קיסר והמלט מאת ויליאם שייקספיר (1918), קטע מגן העדן האבוד של ג'ון מילטון (1911), ושירים של וולט ויטמן.

שוורץ השתתף בקבוצת המשוררים המודרניים ביידיש המכונה "די יוּנגע" ("הצעירים") ופרסם במסגרת כתב העת של הקבוצה שיצא לאור בניו יורק "די יוגעאנד" ("הנוער") והאנתולוגיות שלה "ליטעראַטור" ("ספרות", 1910), "די נייע היים" ("הבית החדש, 1914), "וועלט אַרײַן, וועלט אַרויס" ("עולם פנימה", עולם החוצה", 1916) ובעיקר בכתב העת המוביל "שריפטן" ("כתבים", פעל בשנים 1912–1926). שוורץ היה היחיד בקבוצת שכתב גם בעברית. עם זאת, בשלב מסוים הוא התנער מחבריה המיליטנטיים והמרדנים, במיוחד בתחילה, בשל שורשיו היהודיים.

בשנים 1918–1928 הוא התגורר בעיר לקסינגטון, בירת מדינת קנטקי, שם פתח עסק משגשג. על רקע חוויותיו מהעיר והאזור הוא פרסם ב-1925 ספר בשם "קנטוֹקי" (קנטקי), פואמה ארוכה (226 עמודים) המספרת על מהגר יהודי מליטא שהופך לרוכל בארצות הברית ובהדרגה מתעשר והופך לעמוד תווך מכובד ומשגשג בחברה של קנטקי. הספר הצליח ושוורץ תרגם אותו בעצמו לעברית בשם "שירת קנטקי" (יצא לאור בתל אביב ב-1962). הספר תורגם לאנגלית בידי גרטרוד דוברובסקי ויצא לאור ב-1990 בשם Kentucky ("קנטקי"). אחר-כך התגורר בפלורידה ושב בערוב ימיו לניו יורק.

ספרים נוספים שהוציא לאור היו "יונגע יאָרן" ("שנות ילדות", 1952) שבהם הוא חזר לנוף ילדותו בליטא על גדות הנהר ניימן ושנותיו בישיבה, ו"געקליבענע לידער" ("שירים נבחרים", 1961). בנוסף הוא תרגם ליידיש שירים נוספים של ביאליק כמו המתמיד (1908) ו"מגילת האש" (1909), וב-1935 הוציא לאור אסופת שירים של ביאליק, הן שירים שביאליק כתב במקור ביידיש או כאלו ששוורץ תרגם מעברית, בשם "ביאליק, שירים ופואמות". ב-1946 הוציא לאור אסופת מאמרים, נאומים וסיפורים של ביאליק בשם "ביאליק, כתבים". כמו-כן תרגם שירים של רבי יהודה הלוי (1931), ושירים ואידיליות של שאול טשרניחובסקי (1957). כמו-כן תרגם וערך שתי אנתולוגיות של שירה עברית.

ב-1971 זכה שוורץ בפרס איציק מאנגר ליצירה ספרותית ביידיש.

שוורץ התגורר בשנותיו האחרונות בבית אבות בניו יורק ונפטר שם ב-1971.

## הערות שוליים

קטגוריה:משוררים יהודים אמריקאים
קטגוריה:מתרגמים מעברית ליידיש
קטגוריה:זוכי פרס מאנגר
קטגוריה:ילידי 1885
קטגוריה:אמריקאים שנפטרו ב-1971
סעיד אבו עלי

**סעיד אבו עלי** (בערבית: **سعيد أبو علي**; 13 בינואר 1955) הוא פוליטיקאי ומשפטן פלסטיני שמילא תפקידים חשובים בהנהגה הפלסטינית, היה מושל מחוזות שכם, רמאללה ואל-בירה, וכיהן כשר הפנים בממשלת הרשות הפלסטינית. כיום הוא עוזר מזכ"ל הליגה הערבית.

## ביוגרפיה
סעיד עבד אל-רחמן אחמד אבו עלי נולד ב-1955 בעיר ג'נין שבצפון יהודה ושומרון וקיבל שם את חינוכו בבית הספר. הוא השלים לימודי תואר ראשון במשפטים באוניברסיטת אל-קודס. לאחר מכן נסע לתוניסיה והצטרף לאש"ף, באוניברסיטת תוניסיה קיבל תואר ראשון בעיתונאות ותקשורת, תואר שני במדעי המדינה ב-1989 ודוקטורט במשפטים ב-1995. בשנת 1992 קיבל תואר דוקטור בארגונים בינלאומיים מאוניברסיטת טולוז, צרפת, ובשנת 2015 קיבל תואר פרופסור מאוניברסיטת אל-קודס. הוא מחזיק ברישיון לעריכת דין וחבר בלשכת עורכי הדין הפלסטינית.

אבו עלי היה חבר המשלחת הקבועה של הרשות הפלסטינית לליגה הערבית בשנים 1980-1984, מנהל המחלקה לענייני ערבים במרכז התכנון הפלסטיני בתוניס בשנים 1984-1989, יועץ בשגרירות אש"ף בתוניסיה בשנים 1989–1995. ב-16 באוקטובר 1995 הוא מונה למנכ"ל מזכירות הנשיאות והמשיך בתפקיד זה עד 2002,ב-18 בנובמבר 2002 הוא מונה לתפקיד עוזר תת-מזכיר במזכירות הנשיאות והמשיך בתפקיד זה עד 14 באפריל 2005, אז מונה לתפקיד נגיד משרד הפנים והביטחון הלאומי ולמתאם ענייני המושלים ברשות הפלסטינית. ב-22 במאי 2005 הועבר מתפקידו במשרד הפנים והביטחון הלאומי לנשיאות הפלסטינית כעוזר מזכ"ל לנשיאות ומתאם לענייני מושלים בדרגת שר.

ב-23 בדצמבר 2005 הוא הושאל לתפקיד מושל נפת שכם, ב-10 בספטמבר 2006 הוא הועבר ומונה למושל נפת רמאללה ואל-בירה. ב-19 במאי 2009 הוא החל לכהן כשר הפנים בממשלת פיאד השנייה, והמשיך לכהן בתפקיד גם בממשלת פיאד השלישית, ובממשלת חמדאללה הראשונה וממשלת חמדאללה השנייה.

ב-20 בינואר 2016 הוא הושבע לתפקיד עוזר מזכ"ל וראש תחום פלסטין והשטחים הפלסטיניים בליגה הערבית.

במישור האקדמי, מאז 1995 עבד אבו עלי בתקופות שונות כפרופסור חבר ומרצה במספר אוניברסיטאות פלסטיניות: אוניברסיטת אל-אזהר בעזה, אוניברסיטת ביר זית ואוניברסיטת אל-קודס. כמו כן כתב ספר על משפט חוקתי.

סעיד נשוי ואב לשלוש בנות ובן.

ב-25 באוגוסט 2013 העניק נשיא הרשות הפלסטינית מחמוד עבאס לסעיד אבו עלי את עיטור המסדר הצבאי של כוכב ירושלים.

## קישורים חיצוניים

## הערות שוליים

קטגוריה:משפטנים פלסטינים
קטגוריה:פוליטיקאים פלסטינים
קטגוריה:שרי ממשלת הרשות הפלסטינית
קטגוריה:סגל אוניברסיטת ביר זית
קטגוריה:בוגרי אוניברסיטת אל-קודס
קטגוריה:בוגרי אוניברסיטת טולוז
קטגוריה:בוגרי אוניברסיטת תוניס
קטגוריה:הליגה הערבית
קטגוריה:פעילי פת"ח
קטגוריה:פלסטינים שנולדו ב-1955
עוצר נשימה: לנצח

**עוצר נשימה: לנצח** (באנגלית: **Heartstopper Forever**) הוא סרט נעורים-דרמה רומנטית טלוויזיוני המשמש כסיום עבור סדרת נעורים באותו השם. את הסרט עתיד לביים וש וסטמרלנד על ידי תסריט מאת אליס אוזמן שיתבסס על הכרך השישי בסדרת הרומנים הגרפיים של אוזמן באותו השם וכן על הנובלה "ניק וצ'ארלי". בסרט ישובו לככב קיט קונור וג'ו לוק בדמויותיהם של ניק וצ'ארלי.

הסרט עתיד לעלות לשירות הזרמת המדיה "נטפליקס" במהלך שנת 2026.

## תקציר העלילה
ניק וצ'ארלי בלתי נפרדים, אך לאור עזיבתו העתידית של ניק לאוניברסיטה והתמודדותו של צ'ארלי לראשונה עם אי-נוכחותו של ניק לצדו, המציאות הקשה והמאתגרת שמערכת יחסים מרחוק מביאה עמה מתחילה להכביד עליהם. ספקות משתלטים על בני הזוג, ומערכת יחסיהם ניצבת בפני האתגר הגדול ביותר שלה עד כה. במקביל, גם חבריהם נאלצים להתמודד עם האתגרים המתוקים-מרירים שההתבגרות וההתקדמות הלאה מביאה ליחסיהם זה עם זה.

## צוות השחקנים
* קיט קונור – **ניקולס "ניק" נלסון**, תלמיד כיתה י"א ביסקסואל, שחקן רוגבי פופולרי בבית הספר "טרוהם" לבנים ובן-זוגו של צ'ארלי.
* ג'ו לוק – **צ'ארלס "צ'ארלי" ספרינג**, תלמיד כיתה י' בבית הספר "טרוהם" לבנים והומוסקסואל מוצהר שלאחרונה יצא מהארון והחל לצאת עם ניק.

## הפקה
### פיתוח
יוצרת הסדרה, אליס אוזמן, הצהירה במקור שהיא מצפה שהסדרה תרוץ במשך ארבע עונות על מנת לעבד באופן מלא את סדרת הרומנים הגרפיים באותו השם. לאחר עליית העונה השלישית ל"נטפליקס", עתיד הסדרה הפך לבלתי-ודאי. דווח כי הדבר נבע מירידה של 30% בנתוני הצפייה ביחס לנתוני העונה הקודמת וסיבוכים אפשריים עם החוזים של השחקנים. אוזמן והמפיק בפועל פטריק וולטרס הצהירו כי הם עובדים על חידוש החוזים.

ב-22 באפריל 2025 דווח כי "נטפליקס" בחרה להזמין סרט באורך-מלא שישמש כסיום עבור הסדרה במקום עונה רביעית. עוד נמסר כי הסרט יבוים על ידי וש וסטמרלנד, וייכתב על ידי אוזמן על בסיס כרך השישי והאחרון בסדרת הרומנים הגרפיים וכן על בסיס הנובלה "ניק וצ'ארלי". כוכבי הסדרה, קיט קונור וג'ו לוק יופקדו על הפקת הסרט בפועל.
### ליהוק
לפני ההכרזה על הפקת הסרט, גם קונור וגם לוק הביעו רצון לשוב להפקת עונה רביעית של "עוצר נשימה". באפריל 2025, לצד ההכרזה על הזמנת הסרט, דווח ששניהם ישובו לגלם את דמויותיהם של ניק וצ'ארלי, בהתאמה. ליהוקם של שחקנים נוספים עתיד להיחשף בהמשך.
### צילומים
צילומי הסרט החלו ב-9 ביוני 2025. ב-2 ביולי 2025 חשפה אוזמן כי הסתיימו צילומיו של יותר ממחצית עלילת הסרט, וב-27 ביולי 2025 נמסר רשמית על סיום הצילומים.

## קישורים חיצוניים

## הערות שוליים

קטגוריה:סרטי 2026
קטגוריה:נטפליקס: סרטים
קטגוריה:סרטי דרמה רומנטית
קטגוריה:סרטי דרמה בריטיים
קטגוריה:סרטי נעורים בריטיים
קטגוריה:סרטים בריטיים מבוססי ספרים
קטגוריה:סרטי להט"ב בריטיים
סיקינג אלפא

**סיקיניג אלפא** (באנגלית: **Seeking Alpha**) היא פלטפורמה ישראלית עולמית, המספקת שירותי תוכן בתחום הפיננסים ושוק ההון האמריקאי. היא מספקת מאמרים וניתוחים אותם כותבים משקיעים אנונימיים וידועים המקבלים תשלום לפי צפיות, לצד חדשות ופרסומים רשמיים.

## רקע
סיקינג אלפא הוקמה בשנת 2004 ברעננה על ידי דייוויד ג'קסון, לשעבר אנילסט במורגן סטנלי. היא מספקת את שירותיה באתר ובאפליקציה לנייד. באתר פעילים כ-7000 כותבים ועורכים המקבלים 10 דולר עבור כל אלף ציפיות. נכון לשנת 2025 אתר 85 מיליון ביקורים חודשיים וכ- 20 מיליון משתמשים פעילים לצד 18,000 כותבים המודל הכלכלי שלה מבוסס על מנויי פרימיום ועל שטחי פרסום באתר ובאפליקציה.

השירותים העיקריים שהחברה מציעה הם מאמרים, נתוני שוק בסיסיים, חדשות פיננסיות, ויכולת לעקוב אחר תיק ההשקעות אישי, למנוי הפרימיום יש גישה בלתי מוגבלת למאמרים וניתוחים, דירוגים כמותיים (Quant Ratings) סינון מניות מתקדם לפי ערכים כמו ערך, צמיחה, רווחיות ועוד, השוואת מניות, בדיקת תיק ההשקעות, ודוחות "אנליסט וירטואלי" עם ניתוחים מעמיקים. למנויי הפרו המיועד בעיקר למשקיעים מקצועיים, ניתנת גישה מוקדמת לניתוחים ממחברים מובילים וכיסוי של מניות שאינן מכוסות על ידי אנליסטים בוול סטריט.

החברה מבוססת ברעננה ומחזיקה במשרדים בניו יורק, הודו ואוקראינה.

## השפעה
### השפעה על השוק
בשנת 2014, כתב העת *Review of Financial Studies* פרסם מחקר בשם "חכמת ההמונים: הערך של דעות על מניות שמועברות דרך מדיה חברתית". חוקרים מאוניברסיטת העיר הונג קונג, מאוניברסיטת פרדו ומהמכון הטכנולוגי של ג'ורג'יה ניתחו כ-100,000 מאמרים ותגובות שפורסמו בסיקינג אלפא בין השנים 2005 ל-2012.

במחקר הם בחנו האם המאמרים באתר מצליחים לחזות לא רק את תשואת המניות בעתיד (דבר שעלול להיות מושפע מדעות של אנליסטים), אלא גם הפתעות בדוחות הרווח של החברות – נתון שפחות מושפע מדעות שפורסמו.

החוקרים מצאו כי מאמרים ותגובות של קוראים באתר אכן חזו בצורה טובה את תשואת המניות, גם בטווח הקצר (חודש) וגם בטווח הארוך (עד שלוש שנים). בנוסף, גם הפתעות בדוחות הרווח נחזו מראש באתר.

### טענות למניפולציות על השוק
ביקורת נמתחת על סיקינג אלפא בטענה שהיא משמשת פלטפורמה למניפולציות בשוק. לפי הטענות, משקיעים מפרסמים חדשות שליליות או ניתוחים שליליים על חברה מסוימת, מה שגורם לצניחה מהירה במחיר מנייתה.

מחקר אחד עקב אחרי פרסום מאמרים שליליים באתר על ידי קבוצת כותבים, והראה כי זה גרם לעיוותים במחירי מניות בהיקף של מעל 20 מיליארד דולר – תוצאה שיוחסה למניפולציה. מחקר נוסף מצא שסוחרים בחסר פרסמו בלוגים שליליים על מניות, ולאחר מכן סגרו את הפוזיציות ורכשו את המניה באופן אגרסיבי כשמחירה ירד.

בשנת 2014 פנה המיליארד דייוויד איינהורן לבית המשפט בתביעה לחשוף את זהותו של אחד הבלוגרים שפרסם של רכישה שביצע איינהורן והשפיע על מחירו.

למרות ההאשמות, סיקינג אלפא לא נמצאה אחראית מבחינה משפטית – לא על ידי בית משפט ולא על ידי רשות ניירות הערך האמריקאית (SEC) – ולא התקבלה כל הכרעה חד-משמעית בנושא. בין היתר מכיוון שהכותבים מחויבים בגילוי נאות.

## קישורים חיצוניים
* 
* 
* 
* 

## הערות שוליים

קטגוריה:אתרי כלכלה
אקסוניוס

**אקסוניוס פתרונות בע"מ** (Axonius) היא חברת סייבר ישראלית המתמחה בניהול ואבטחת נכסים דיגיטליים בארגונים. הפלטפורמה שלה מספקת לארגונים יכולת לזהות, לנהל ולהגן על כלל המכשירים, המשתמשים, התוכנות והשירותים המחוברים לרשת הארגונית.

## היסטוריה
אקסוניוס נוסדה בשנת 2017 על ידי שלושה יוצאי יחידה 8200 שהכירו במהלך שירותם הצבאי, דין זיסמן (מנכ"ל), עופרי שור (מנהל טכנולוגיות ראשי) ואבידור ברטוב (מנהל מוצר ראשי). החברה זכתה להכרה מוקדמת כאשר נבחרה לרשימת עשרת הסטארט-אפים המבטיחים של גלובס לשנת 2020.

הפלטפורמה שפיתחה החברה מפקחת על כל המכשירים ברשת הארגונית. היא בודקת האם המכשירים, בהם מחשבים נייחים, מחשבים ניידים, שרתים, טלפונים חכמים, רכיבי IoT ועוד, עומדים במדיניות אבטחת המידע של הארגון.

נכון לשנת 2023, חצתה אקסיונוס את רף ה-100 מיליון דולר בהכנסות חוזרות שנתיות (ARR). החברה מספקת שירותים למעל 700 לקוחות ארגוניים, כולל חברות מה-Fortune 500 וארגונים ממשלתיים בארצות הברית, כמו שניידר אלקטריק, הניו יורק טיימס ומספר סוכנויות של מחלקת ההגנה האמריקאית.

בשנת 2022 שיתפה אקסוניוס פעולה עם האלופה האולימפית סימון ביילס בקמפיין שיווקי שכלל סדרת סרטונים והופעה בכנס RSA בסן פרנסיסקו.

### גיוסי הון
בפברואר 2019 השלימה החברה סבב גיוס A בסך 13 מיליון דולר, בהובלת קרן בסמר ונצ'ר פרטנרס. באוגוסט באותה שנה גייסה החברה 20 מיליון דולר נוספים, תוך הדגשה כי לא הייתה זקוקה לסבב זה, אך רצתה לנצל את ההזדמנות להאיץ את צמחיתה. במרץ 2020 גייסה החברה 58 מיליון דולר בסבב גיוס שלישי בתוך שנה, בהובלת קרן לייטספיד.

במרץ 2021 גייסה החברה 100 מיליון דולר בסבב D, בהובלת קרן סטריפס, והגיעה לשווי של מעל מיליארד דולר, והפכה לחד-קרן. במרץ 2022 גייסה החברה 200 מיליון דולר בסבב E, בהובלת Accel ו-Lightspeed, לפי שווי של 2.6 מיליארד דולר.

## קישורים חיצוניים
* 
* 
* 

## הערות שוליים

קטגוריה:חברות חד-קרן ישראליות
קטגוריה:סייבר ותכנות בישראל
קטגוריה:חברות תוכנה ישראליות
קטגוריה:חברות אבטחת מחשבים ישראליות
קטגוריה:תל אביב-יפו: חברות
קטגוריה:ישראל: חברות שהוקמו ב-2017
החממה נגד הקורונה (סדרה)

**החממה נגד הקורונה** הוא ספר ישראלי המשמש כהמשך לסדרת הדרמה הישראלית המצליחה "החממה". הספר נכתב על ידי גיורא חמיצר, יוצר הסדרה עצמה, ונועה פניני, עוזרתו. הספר לא יצא מעולם, והוא נמצא גם בעיתון "הארץ" וגם כתוכנית רשת.

הספר לא יצא מעולם וגם לא מתוכנן לצאת לעולם, והוא יצא לראשונה במרץ 2020 כאשר כל יום יצא תסריט הפרקים לעיתון "הארץ".

בשנת 2023 חמיצר הביא 8 משחקני הסדרה המקורית "החממה" להקריא את תסריטי הפרקים. כל פרק הקריא שחקן אחר במשך כ-10 דקות, בפרק השמיני הקריא גיורא חמיצר לבדו, ואת הפרק האחרון הקריאו גיורא חמיצר ונועה פניני. עשרת הפרקים יצאו ליוטיוב באותם השבועות.
## רקע
במהלך הסגר שהיה במדינת ישראל בשיאה של מגפת הקורונה בישראל החליט גיורא חמיצר ליצור ולכתוב יחד עם נועה פניני תסריט לעונה הרביעית של "החממה", ובמקום כתבו השניים ספר ארוך שכל פרקיו עלו לעיתון הארץ במרץ 2020 ולאחר מכן 8 שחקנים מהסדרה הקריאו את תסריטי הפרקים והפרקים עלו ליוטיוב.

## תקציר
חלק מצומצם מגיבורי החממה נמצאים 4 שנים לאחר מאורעות העונה השלישית של הסדרה, ומולם נמצא אויב חדש: הבוס החדש של יפתח, אשר קנה חברה סינית בה מייצרים וירוס קטלני ותוקפני ממשפחת הקורונה. האם דניאל, יפתח ואלה לי יצליחו להציל את העולם שוב מהוירוס הקטלני?

## שחקני הפרקים
### עונה ראשונה

בנוסף, יצא פרק ספיישל בן 77 דקות, בו גיורא חמיצר מקריא את הסיפור המלא בלי עצירות.

## ראו גם

* החממה
* גיורא חמיצר
* נועה פניני
* מגפת הקורונה בישראל

## קישורים חיצוניים

קטגוריה:ספרים בעברית
צ'אבו גררו ג'וניור

**צ'אבו גררו ג'וניור** (באנגלית: **Chavo Guerrero**; נולד ב-20 באוקטובר 1970) הוא מתאבק אמריקאי-מקסיקני, מוכר בעיקר בזכות קריירה מצליחה בארגוני ההיאבקות, ה-WWE ו-TNA., במהלך הקריירה שלו זכה במספר אליפויות, ביניהן אליפות ה-WWE במשקל קל ואליפות הזוגות של ה-WWE.

## ביוגרפיה ורקע משפחתי

גררו נולד באל פאסו, טקסס, וגדל במשפחה עם מפורסמת בגין היאבקות מקצועית. הוא בנו של המתאבק המקצועי הבולט צ'אבו גררו האב, ואחיינו של המתאבק אדי גררו.

## קריירה

גררו החל את קריירת ההיאבקות במספר ארגונים עצמאיים וקטנים יותר, בעיקר באזור קליפורניה ומקסיקו. אחת התקופות הבולטות בקריירה המוקדמת שלו הייתה בארגון WCW.

### אליפות המשקל קל ולוס גררוס (2001–2004)
בשנת 2001 הצטרף ל-WWE, כחלק מה"פלישה" - קו עלילה בו מתאבקי ECW-WCW פלשו ל-WWF. גררו זכה באליפות ה-WWE במשקל קל מספר פעמים. וניהל קרבות מול מתאבקים כמו בילי קידמן וריי מיסטריו.

בשנת 2002, הוא הקים יחד עם דודו, אדי גררו, את הצמד "לוס גררוס". ובשנת 2004, "לוס גררוס" זכו באליפות הזוגות של ה-WWE. הם היו מעורבים במספר יריבויות בולטות מול צמדים כמו קורט אנגל וכריס בנואה, והאחים באשהם.

### קריירת יחידים (2004–2011)

לאחר מכן הצמד התפרק באופן זמני ולאחר כך לצמיתות עם מותו של אדי גררו בשנת 2005. צ'אבו המשיך בקריירת יחידים ב-WWE.

במהלך תקופה זו, צ'אבו גילם מספר דמויות שונות. אחת הבולטות שבהן הייתה דמות של עוזר נאמן לג'נרל מנג'ר של סמאקדאון, ויקי גררו (אלמנתו של אדי גררו). במסגרת תפקיד זה, הוא היה מעורב לעיתים קרובות בסיפורי העלילה של ויקי ופיתח יריבויות משלו.

### עזיבה
בשנת 2011, גררו עזב את הארגון. לאחר עזיבתו את ה-WWE, גררו המשיך את קריירת ההיאבקות שלו בארגונים אחרים. ובשנת 2012 הצטרף לארגון TNA בשנת 2012. הוא שיתף פעולה עם הרננדז והשניים זכו באליפות הזוגות של TNA פעם אחת. ולאחר מכן הם נפרדו.

גררו המשיך להתאבק ב-TNA עד לשנת 2013, כשהוא מעורב במספר יריבויות וקרבות שונים. ואף על פי שלא זכה באליפויות יחידים בארגון, הוא היה חלק משמעותי מרוסטר המתאבקים בתקופה זו.

## אליפויות והישגים

* **הישגים בארגון ההיאבקות Lucha Underground**
** אליפות מתנת האלים של Lucha Underground (פעם אחת)

* **הישגים במגזין ההיאבקות Pro Wrestling Illustrated – PWI**
** PWI דירג אותו במקום ה-17 מתוך 500 המתאבקים הטובים ביותר לשנת 2004

* **הישגים בארגון ההיאבקות Total Nonstop Action Wrestling – TNA**
** אליפות הזוגות של TNA (פעם אחת)  – עם הרננדז

* **הישגים בארגון ההיאבקות World Wrestling Council – WWC**
** האליפות הקריבית במשקל כבד של WWC (פעם אחת)

* **הישגים בארגון ההיאבקות World Wrestling Entertainment – WWE**
** אליפות ECW (פעם אחת)
** אליפות ה-WWE במשקל קל (4 פעמים)
** אליפות הזוגות של ה-WWE (פעם אחת) - עם אדי גררו

## חיים אישיים

גררו נשוי לשארי, ולהם שני בנים.

ביולי 2016, גררו הצטרף לתובענה ייצוגית נגד ה-WWE שלפיה נטען כי נגרמו למתאבקים פציעות נוירולוגיות ארוכות טווח וכי החברה לא טיפלה בהם באופן שגרתי. התובענה הוגשה על ידי עורך הדין קונסטנטין קיירוס, שהיה מעורב במספר תביעות אחרות נגד ה-WWE.

## קישורים חיצוניים

## הערות שוליים

קטגוריה:מתאבקים מקצוענים אמריקאים
קטגוריה:מתאבקי ה-WWE
קטגוריה:מתאבקי ה-WCW
קטגוריה:מתאבקי Impact Wrestling
קטגוריה:אמריקאים שנולדו ב-1970
סופיה קול

**סופיה קול אי בניטו** (בספרדית: **Sofia Coll i Benito**; נולדה ב-1 בינואר 1999) היא זמרת, רקדנית ושחקנית ספרדייה.

## קריירה
קול השתתפה במהדורה הראשונה של הגרסה הספרדית לתוכנית *La Voz Kids*, שם נבחרה להיות חלק מהנבחרת של הזמרת מאלו.

את הקריירה המוזיקלית העצמאית שלה החלה במרץ 2019, עם יציאת הסינגל הראשון שלה "Before I Forget What’s Love". בפברואר 2020 הופיעה בתוכנית *Feeel* של הערוץ בטבה, שבה ביצעה מספר שירים מקוריים מפרי עטה. בספטמבר אותה שנה הוציאה את אלבום הבכורה שלה, *Génesis*. לצד עיסוקה במוזיקה, שיחקה גם בתפקיד הראשי של אליסיה בסדרת הדרמה הקטלונית *Bany Compartit* ששודרה בערוץ RTVE Catalunya. בנוסף, העפילה לשלב הליהוק הסופי של תוכנית הכישרונות *Operación Triunfo*.

בשנת 2023 השתתפה בעונה השנייה של תוכנית המוזיקה הקטלונית *Eufòria* ששודרה בערוץ TV3, שם ביצעה שירים של אמניות כמו מיילי סיירוס, פינק, קייטי פרי וג'ניפר לופז. בשנת 2024 השתתפה בבנידורם פסט, תחרות הקדם של  לאירוויזיון 2024, עם השיר "Here to Stay". היא סיימה במקום השלישי בחצי הגמר שהתקיים ב-30 בינואר, והעפילה לגמר, בו דורגה במקום השביעי.

## קישורים חיצוניים

## הערות שוליים

קטגוריה:זמרות ספרדיות
קטגוריה:זמרים להט"בים
קטגוריה:שחקניות קולנוע וטלוויזיה ספרדיות
קטגוריה:שחקנים להט"בים
קטגוריה:רקדניות ספרדיות
קטגוריה:רקדנים להט"בים
קטגוריה:ספרדיות שנולדו ב-1999
גיורא חנוך

**גיורא חנוך** (באנגלית: Giora Hanoch; יליד 1932) הוא כלכלן ישראלי, פרופסור אמריטוס בחוג לכלכלה באוניברסיטה העברית בירושלים.

## קורות חיים
חנוך נולד בחיפה ב-1932, וגדל בתל אביב. אביו גרשון חנוך (רוטפלד), עיתונאי ופעיל ציוני נולד בפולין. אמו יונה (הלנה) לבית משפחת זלצמן נולדה באנטוורפן.

חנוך למד בבית הספר היסודי הכרמל ובתיכון גימנסיה הרצליה. ב-1948, בגיל 16 לקח חלק בהקלטת הכרזת המדינה.

למד באוניברסיטה העברית בירושלים: את התואר הראשון סיים ב-1960 ואת התואר השני ב-1961. את התואר השלישי בכלכלה למד באוניברסיטת שיקגו, וסיים ב-1965.

ב-1964 היה מרצה באוניברסיטת שיקגו. ב-1965 חזר לארץ. השתלב במחלקה לכלכלה באוניברסיטה העברית. בשל הישגיו האקדמיים קודם במהלך השנים ומונה לפרופסור מן המניין. כשפרש מהאוניברסיטה פרש כפרופסור אמריטוס.

חנוך היה מנערי פטינקין. תחומי ההתמחות שלו אקונומטריקה, מיקרו-כלכלה וכלכלת עבודה.

היה פרופסור אורח באוניברסיטת הרווארד (1970 ו-1974) ואוניברסיטת קליפורניה בברקלי (1975) בארצות הברית.

בשנים 1976-1975 שימש כיועץ במכון ראנד. היה חוקר בכיר באגודה המרכזית למדעי החברה באוניברסיטת קליפורניה (1981-1977).

בישראל, היה חוקר במכון המחקר ע״ש מוריס פאלק באוניברסיטה העברית (1961-1959, 1972-1966). החל מ-1972, ובמשך שנים, היה יועץ במחלקת המחקר בבנק ישראל. כמו כן היה חבר מערכת של כתב העת סקר בנק ישראל. בנוסף היה חבר בוועדה לבחינת השכר בשירות הציבורי (1980-1977).

תרומתו המדעית זיכתה אותו בפרס ברלי של ארגון העבודה הישראלי (1960). מ-1975 הוא עמית החברה האקונומטרית.

על פי אתר גוגל סקולר מחקריו צוטטו קרוב ל-6 אלפים פעמים, במאמרים אקדמיים. הוא בעל מדד הירש 22 ומדד i10 (מדד המודד את מספר הפרסומים האקדמיים עם לפחות 10 ציטוטים) 24.

## חיים אישיים
חנוך מתגורר בהרצליה. הוא נשוי לחרמונה (שהייתה נשואה לכלכלן פרופסור ראובן גרונאו).

אשתו הראשונה לה היה נשוי כשנתיים היא עופרה, בוגרת בצלאל, לימים אשתו של פרופסור לכלכלה ונגיד בנק ישראל מיכאל ברונו. אשתו השנייה עמליה נפטרה ב-1996.

לחנוך היה אח אחד, אבנר חנוך (2016-1937). אחיו החורגים הם משה דיין, אביבה (אמו של יהונתן גפן) וזוהר (זוריק) דיין (אביהם, שמואל דיין, התחתן עם אמו של חנוך).

## פרסומים נבחרים

* Marjorie Honig & Giora Hanoch, 1985. "Partial Retirement as a Separate Mode of Retirement Behavior," *Journal of Human Resources*, University of Wisconsin Press, vol. 20(1), pages 21-46
* Hanoch, Giora & Honig, Marjorie, 1985. ""True" Age Profiles of Earnings: Adjusting for Censoring and for Period and Cohort Effects," *The Review of Economics and Statistics*, MIT Press, vol. 67(3), pages 383-394, August.


## קישורים חיצוניים
* גיורא חנוך - ראיון מלא
* גיורא חנוך, באתר prabook 

## הערות שוליים

קטגוריה:כלכלנים ישראלים
קטגוריה:בוגרי גימנסיה הרצליה
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מאוניברסיטת שיקגו
קטגוריה:סגל האוניברסיטה העברית בירושלים: כלכלה
קטגוריה:חיפה: אישים
קטגוריה:הרצליה: אישים
קטגוריה:ישראלים שנולדו ב-1932
יהלי שושני

**יהלי שושני** (נולדה ב-9 באוקטובר 2008) היא מתעמלת ישראלית, זוכת מדליית כסף בתרגיל הקרקע בתחרות מסבב גביע העולם (אוסייק 2025).

## ביוגרפיה
שושני גדלה בעמק יזרעאל (היא נינתה של יהודית שושני שכיהנה כראש מועצת רמת ישי), ובהמשך עברה יחד עם משפחתה לפתח תקווה על-מנת לקדם את הקריירה שלה בענף התעמלות המכשירים. יש לה שתי אחיות, אחת מהן אחות תאומה, ואח.

## קריירה
### 2024
באליפות אירופה 2024  שנערכה ברימיני שבאיטליה במאי סיימה במקום 59 בתחרות הקרב הרב בציון משוקלל של 46.731 נקודות. היא סיימה במקום 55 בתרגיל הקורה בתוצאה של 12.133 נקודות, במקום 72 בתרגיל המקבילים המדורגים בתוצאה של 11.566 נקודות, במקום 93 התרגיל הקרקע בתוצאה של 11.266 נקודות, ובמקום 111 בתרגיל הקפיצות בתוצאה של 11.766 נקודות. בקרב רב קבוצתי סיימה במקום 18 בציון משוקלל של 144.363 נקודות, יחד עם ליהיא רז, אופיר נצר, אלמוג לייזרוביץ' ורוני שמאי.

### 2025
בתחרות מסבב גביע העולם שהתקיימה באוסייק שבקרואטיה באפריל זכתה במדליית כסף בתרגיל הקרקע בתוצאה של 13.300 נקודות.

באליפות אירופה 2025 אשר נערכה בלייפציג שבגרמניה, התחרתה שושני בתחרות הקרב-רב והגיעה למקום ה-12. שושני עלתה לגמר מהמקום ה-21 הכללי עם ציון של 49.365 ובגמר סיימה עם ציון של 50.732.

## קישורים חיצוניים

* 

## הערות שוליים

קטגוריה:מתעמלות ישראליות
קטגוריה:ישראליות שנולדו ב-2008
קטגוריה:ישראלים שנולדו ב-2008
אלמוג לייזרוביץ'

**אלמוג לייזרוביץ**' (נולדה ב-6 בינואר 2008) היא מתעמלת ישראלית.

## קריירה
### 2024
באליפות אירופה 2024  שנערכה ברימיני שבאיטליה במאי סיימה במקום 61 בתחרות הקרב הרב בציון משוקלל של 46.566 נקודות. היא סיימה במקום 34 בתרגיל הקרקע בתוצאה של 12.300 נקודות, במקום 48 בתרגיל הקפיצות בתוצאה של 12.966 נקודות, במקום 91 בתרגיל המקבילים המדורגים בתוצאה של 10.900 נקודות, ובמקום 111 בתרגיל הקורה בתוצאה של 10.400 נקודות. בקרב רב קבוצתי סיימה במקום 18 בציון משוקלל של 144.363 נקודות, יחד עם ליהיא רז, אופיר נצר, יהלי שושני ורוני שמאי.

## קישורים חיצוניים

## הערות שוליים

קטגוריה:מתעמלות ישראליות
קטגוריה:ישראליות שנולדו ב-2008
קטגוריה:ישראלים שנולדו ב-2008
לייזרוביץ'

**לייזרוביץ** הוא שם משפחה יהודי.

קטגוריה:שמות משפחה אשכנזיים
פופוקיאה

**פופוקיאה** (בהוואית: **Pūpūkea**) הוא כפר באזור קואולאלואה באי אואהו במחוז הונולולו, הוואי, ארצות הברית. בהוואית, pūpūkea פירושו "קליפה לבנה". נכון למפקד האוכלוסין של 2020, מנתה האוכלוסייה המקומית 5,130 תושבים. האזור פופואלרי מאד לגלישה וצלילה.

בפופוקיאה צולם ב-1961 הספר "מוקיהנה מהוי" על ידי הצלמת של סדרת ספרי "ילדי העולם" חנה ריבקין-בריק.

בשל מיקומו הגאוגרפי, אזור זה מקבל פי שלושה מכמות הגשם בשנה שמקבלת הונולולו. בממוצע יורד גשם ב-247 ימים בשנה עם 54.7 סנטימטרים של משקעים לעומת 89 ימי גשם ו-17.1 סנטימטרים של משקעים בהונולולו.
## קישורים חיצוניים
ממוזער| שקיעה בחוף סאנסט בפופוקיאה|ימיןממוזער| גולשים בסאנסט ביץ'|ימין
קטגוריה:הוואי: יישובים
תנועת 50501

**תנועת 50501** (באנגלית: ****; קיצור ל-**50 הפגנות, 50 מדינות, תנועה 1**) היא תנועה שורשית פוליטית אשר הוקמה במטרה לארגן הפגנות כנגד מדיניותו ומעשיו של נשיא ארצות הברית, דונלד טראמפ. התנועה ארגנה הפגנות לאורך מספר רב של מוקדים במדינה ב-5 בפברואר 2025. הפגנות נוספות של התנועה אשר נקראו "לא למלכים ביום הנשיא" (No Kings on Presidents Day), התקיימו ב-17 בפברואר (יום הנשיאים), והפגנות שלישיות התקיימו ב-4 במרץ 2025. ב-5 באפריל, התקיים גל ההפגנות הגדול ביותר של התנועה.

## רקע
דיונים על הפגנות ענק לאורך ארצות הברית התקיימו ברשתות החברתיות בסוף שנת 2024. על פי המארגן קיי אוורט, התנועה התחילה את דרכה ברדיט, באמצעות חיבור של ארגוני אקטיביזם שהתמזגו לתנועה אחת. התנועה קיבלה מומנטום באמצעות ההאשטג #buildtheresistance ("תבנו את ההתנגדות") ו-"#50501. פעילי התנועה מתנגדים לתפקידו של אילון מאסק בבית הלבן, ומפעילותיו במערכת הפדרלית של המדינה. בקרב המפגינים קיים חשש מכוחו הפוליטי והכלכלי של מאסק, על אף אי-התמודדותו בבחירות לנשיאות המדינה.

## היסטוריה והפגנות
הרעיון להקמת התנועה 50501 הוצע על ידי משתמש רדיט בשם Evolved_Fungi בסוף ינואר. התנועה צברה מומנטום נרחב ברשתות החברתיות וב-5 בפברואר 2025, התנועה הכריזה על 72,000 מפגינים ב-67 הפגנות הממוקמות ב-40 מדינות שונות בארצות הברית. הגל השני של ההפגנות התקיים ב-17 בפברואר והוא נקרא "יום לא הנשיא שלי" (Not my Presidents Day). בתחילת פברואר, התנועה שיתפה פעולה עם Political Revolution, קבוצה שהוקמה כדי לתמוך בברני סנדרס לנשיאות ארצות הברית.

גל הפגנות נוסף בשם Hands Off התקיים ב-5 באפריל בלמעלה מ-1,300 ערי בירה של מדינות בארצות הברית, אך גם בערים ויישובים לאורך המדינה.

התנועה הכריזה כי היא שואפת להגיע ל-11 מיליון מפגינים, שזה 3.5% מאוכלוסיית ארצות הברית.

## קישורים חיצוניים

* 

## הערות שוליים

קטגוריה:מחאה בארצות הברית
קטגוריה:מחאות מתמשכות
קטגוריה:נשיאות דונלד טראמפ השנייה
קטגוריה:מחאות ב-2025
דוד ופסי

**דוד ופסי** (9 בנובמבר 1919 – 6 בנובמבר 2001) היה כימאי ומדען חומרים ישראלי, פרופסור ב. כיהן כראש המחלקה לחומרים פלסטיים וכראש אגף המחקר והפיתוח בחברת מכתשים, והיה מהראשונים בישראל לקדם שיתוף פעולה בין המחקר הבסיסי באקדמיה לבין התעשייה.

## ביוגרפיה
דוד ופסי נולד בדווינסק (דאוגבפילס) שבלטביה, בנם של דורה (לבית יודין) ומנחם-מנדל ופסי, אח לסוניה. שני הוריו נספו בשואה ואחותו הייתה לימים ממקימות מושב בית שערים. שלמה מיכאלס ומירון וובסי היו קרובי משפחתו.

עלה לארץ ישראל ב-1938. למד לתואר שני בכימיה באוניברסיטה העברית בירושלים, ולאחר מכן המשיך ללימודי תואר שלישי במכון ויצמן למדע. עבודת הדוקטורט שלו, שהוגשה ב-1955, בוצעה בהנחיית פרופ' אהרן קציר ונשאה את הכותרת "הפולימריזציה של ניטרו-אתילן".

במקביל ללימודיו שירת בצה"ל בחיל המדע ולאחר מכן באגף למחקר ותיכון (לימים רפאל), עד 1954. בין היתר לקח חלק בפיתוחו של טיל ג-26 נגד כלי שיט. ב-1957 הצטרף ופסי לסגל הפקולטה לכימיה במכון ויצמן. בשנות ה-60 מונה לפרופסור חבר וב-1970 מונה לסגן יו"ר המועצה המדעית של המכון והועלה לדרגת פרופסור מן המניין. באותה עת גם מונה לראש המחלקה לחומרים פלסטיים בפקולטה לכימיה.

ב-1977 מונה לראש מרכז מחקר תעשייתי שהוקם במכון ויצמן, במטרה לגשר בין מחקר אקדמי ליישומים תעשייתיים.

## מחקר ופעילות ציבורית
ב-1959 הקים ופסי את המעבדה לפלסטיקה במכון ויצמן וניסה לעודד יוזמות של מחקר יישומי. באותה שנה הוקמה חברת מסחור הטכנולוגיות של מכון ויצמן, "ידע חברה למחקר ופיתוח". אולם ב-1967 הביע את חוסר שביעות רצונו ממדיניות המכון במזכר שכתב:

בשנות ה-60 עסק ופסי בטלומריזציה ובייצור סיבים סינתטיים. בתקופה בה עמד בראש המעבדה הורחבה פעילותה באופן משמעותי וצוידה בציוד חדיש לאותה עת. בשנות ה-70 עבודתו של ופסי התמקדה בפיתוח וחקר חומרים פולימריים, ובעיקר ממברנות פולימריות המכילות ממסים (solvent-polymeric membranes). ממברנות אלו עוררו עניין בשל יכולתן לברור בין יונים שונים, תכונה החשובה ליישומים כמו טיהור מים ותהליכי הפרדה כימיים. בנוסף, הוא היה שותף למחקרים על קופולימרים של ויניל פלואוריד, שבהם פותחו חומרים פולימריים חדשים בעלי תכונות כימיות ופיזיקליות רצויות לשימושים תעשייתיים.[ממוזער|ביקור מלך נפאל במכון ויצמן למדע ב-[1958. משמאל לימין: נשיא המכון אבא אבן, המלך מהנדרה, טכנולוג המעבדה לפלסטיקה שאול גסנר, דוד ופסי|250x250px]]במקביל, בשנות ה-60 וה-70, כיהן ופסי כראש אגף המחקר והפיתוח בחברת מכתשים. ב-1968 היה חבר בוועדת החקירה לאסון מכתשים, פיצוץ שבו נפצעו 13 מעובדי החברה.
ב-1960 ביקר יחד עם אפרים קציר וצבי צור בסימפוזיון בינלאומי לכימיה מולקולרית שנערך בברית המועצות.

ב-1973 הציע תוכנית לשיתוף פעולה חקלאי-תעשייתי בין ישראל לירדן ואשר יתרום לפיתוח הערבה. התוכנית פורסמה בביטאון מדעני האטום. ב-1990 הציע רעיון להצלת ים המלח.

## חיים אישיים
מ-1951 עד לפטירתו, ופסי היה נשוי לקלרה (לבית מאי). היה אב לשניים, התגורר בשכונת דניה בחיפה.

נפטר בגיל 81 ונטמן בבית העלמין כפר סמיר שבעירו.

## הערות שוליים

קטגוריה:כימאים ישראלים
קטגוריה:בוגרי האוניברסיטה העברית בירושלים
קטגוריה:בעלי תואר דוקטור ממכון ויצמן למדע
קטגוריה:סגל מכון ויצמן למדע: כימיה
קטגוריה:סגל רפאל
קטגוריה:חיילי חיל המדע
קטגוריה:דניה: אישים
קטגוריה:עורכים ישראלים
קטגוריה:אישים הקבורים בבית הקברות שדה יהושע
קטגוריה:ישראלים שנולדו ב-1919
קטגוריה:ישראלים שנפטרו ב-2001
תימומה

**תימומה** (**Thymoma**) הוא גידול בבלוטת התימוס. זהו גידול נדיר שבמקרים רבים מתגלה באופן אקראי במהלך בדיקות דימות שנעשו מסיבות אחרות. השכיחות הגבוהה ביותר היא בגילאי 40–60. תימומה פוגעת במידה שווה בגברים ונשים.

## סימנים ותסמינים
חלק מהחולים מציגים תסמינים הנובעים מלחץ של הגידול על איברים סמוכים, כגון: תסמונת הווריד הנבוב העליון, קשיי בליעה (דיספגיה), כאבים בחזה. חלק מהחולים מאובחנים בעקבות מחלות אוטואימוניות נלוות, כאשר הנפוצה ביותר היא מיאסטניה גרביס. כ-10%–15% מהחולים במיאסטניה גרביס סובלים גם מתימומה, ולהפך – כ-30%–45% מהחולים בתימומה סובלים ממיאסטניה גרביס. מחלות נוספות הקשורות לתימומה כוללות: אנמיה אפלסטית של תאי דם אדומים, תסמונת גוד (Good syndrome), דלקת קרום הלב, אנמיה המוליטית, טרשת עורקים וזאבת מערכתית. שיעול מתמשך, צרידות וקוצר נשימה אף הם תסמינים נלווים שעשויים להופיע.

## אבחון
* בצילום חזה או CT רואים מסה במדיאסטינום הקדמי. שימוש בחומר ניגוד בדימות יאפשר להצביע על גודל הגידול.
* ביופסיה בהנחיית CT (לעיתים דרך מדיאסטינוסקופיה)מאפשרת דגימה של הרקמה לצורך אבחנה היסטולוגית.
* בדיקות דם כספירת דם מלאה, אלקטרופורזה של חלבונים ונוגדנים לרצפטור לאצטילכולין (לזיהוי מיאסטניה גרביס).

## שלבי המחלה
יש מקרי תימומה המתפתחים לאט ולא פולשים לרקמות סמוכות ויש המתפתחים מהר ופולשים לתוך רקמת סמוכות בבית החזה, כגון הריאות או מעטפת הלב. התפשטות תימומות לאזורי גוף אחרים היא נדירה ביותר. התפשטות כזו תהיה כאשר יש פריצת הקופסית של התימומה. סוג סרטן נדיר עוד יותר של בלוטת התימוס נקרא Thymic Carcinoma – סרטן התימוס. סוג זה נוטה להתפתח מהר יותר ולשלוח גרורות לאיברים נוספים בגוף.

## טיפול
* הטיפול העיקרי הוא ניתוח לכריתת הגידול על ידי סטרנוטומיה. בגידול קטן שלא חדר לאיברים סמוכים אפשר גם לנתח על ידי גישה רובוטית.
* במקרים של גידול חודרני או ממאיר, ייתכן צורך בכימותרפיה או הקרנות לפני או אחרי הניתוח (לפני משמש לצימצום הגידול; אחרי משמש לחיסול שאריות ולמניעת הישנות). התרופה הכימית השכיחה ביותר מבין התרופות הכימותרפיות המשמשת לטיפול בתימומה ובסרטן התימוס היא ציספלאטין – Cisplatin (אביפלטין® – ®Abiplatin) או תרופות המכילות חומר פעיל זהה בעלות שמות מסחריים אחרים.
* כשניתוח אינו אפשרי ניתן לטפל באמצעות טיפול בקרינה בלבד. טיפול זה עלול לא להביא לריפוי מוחלט אבל יאפשר שליטה על הגידול, יעצור וימנע את התפתחות הגידול למשך שנים רבות.

## פרוגנוזה
הפרוגנוזה תלויה בשלב הגידול בעת האבחון. בשלבים מוקדמים הסיכויים להחלמה טובים יותר ובחלקם אף מלאים.

## קישורים חיצוניים

## הערות שוליים

קטגוריה:מחלות נדירות
קטגוריה:גידולים
ערוץ האופנה

**ערוץ האופנה** (באנגלית: **FashionTV**) הוא ערוץ טלוויזיה בינלאומי המשדר תכנים מעולם האופנה, בין היתר תצוגות אופנה וכתבות אופנה שונות.

הערוץ נוסד בצרפת ב-1997 על ידי איש העסקי אדם ליסובסקי, משרדי ההנהלה של הערוץ שוכנים בפריז בלונדון ובווינה, הוא מהווה את אחד מערוצי הלוויין שנפוצים בעולם עם 2,000 מערכות כבלים.

ב-1999 פתח הערוץ רשת בתי קפה בשם "FASHION T.V CAFE" בהשקעה של כשלושה מיליון דולר. ב-2007 רכש הערוץ את אוניית התענוגות "f.diamond," העוגנת בנמלים שונים ברחבי העולם ומארחת אירועי אופנה. בישראל הערוץ היה נגיש ללקוחות HOT ו-yes.

## קישורים חיצוניים

* 

## הערות שוליים

אופנה
קטגוריה:אופנה
אישה בעת רחצתה (יאן סטיין)

**אישה בעת רחצתה** (באנגלית: **A Woman at her Toilet**) הוא ציור שמן על לוח מאת הצייר ההולנדי יאן סטיין, שנוצר בשנת 1663. גודלו של הציור הוא 65.8 על 53.0 סנטימטרים, והוא שמור באוסף המלכותי הבריטי. היצירה מהווה דוגמה מובהקת לסגנונו של סטיין ומשלבת תיאור ריאליסטי עשיר בפרטים עם עומק סימבולי רב.

## תיאור היצירה
במרכז הסצנה מתוארת אישה צעירה, לבושה בחלקה בז'קט פתוח, בעת שהיא מושכת גרב לרגלה. סביבה נראית מבולגנת: נעליים פזורות על הרצפה, מיטה לא מסודרת שעליה שוכב כלב קטן, וסיר לילה מונח בצד. האישה מביטה ישירות אל הצופה במבט מזמין, כאשר האווירה הכללית של החדר מעבירה תחושת פיתוי גלויה. החדר מופרד מהצופה באמצעות פתח קשת מפואר בעיצוב קלאסי, הכולל עמודים בעלי כותרות קורינתיות, בסיסים מעוטרים בקארטושים ועיטורים של זר פרחים ומלאך בוכה בקשת עצמה. עיצוב זה מדגיש את ההבחנה הסמלית בין העולם החיצוני, המסמל מוסריות ורוחניות, לבין החדר הפנימי, המייצג פיתוי ותשוקה גשמית.

## הסמליות ביצירה
הסצנה עשירה בסמלים שמטרתם להמחיש את המסר המוסרי של היצירה. סמלים כמו חמניות, המייצגות קביעות רוחנית, גפנים, המסמלות מעלות ביתיות, והמלאך הבוכה, המביע חרטה על אהבה חילונית, מופיעים בחזית. בתוך החדר עצמו מופיעים פרטים נוספים בעלי משמעות סימבולית ברורה: לאוטה עם מיתר קרוע מסמלת אי-הרמוניה וחיים שהשתבשו; גולגולת המשולבת בגפן מהווה סמל לתמותה ולהיבול החולף של החיים; נר כבוי מרמז על סוף החיים ועל דעיכת התשוקה; ותיבת תכשיטים פתוחה מצביעה על פיתויי העולם החומרי. מעשה גריבת הגרב נושא אף הוא משמעות עמוקה, בהתאם לאמבלמות של רומר ויסחר ביצירה משנת 1614 "Sinnepoppen", שם הוא מדמה פזיזות מוסרית המביאה לקרע. נוסף על כך, משולבים ביצירה רמזים לשוניים: המילה "קוס" (גרב) שימשה ככינוי למעשה מיני, והביטוי "פיספוט" (סיר לילה) יחד עם "קוס" יצר מונח מעליב ומגונה לנשים.

## מאפיינים טכניים
הציור מתאפיין ברמה טכנית גבוהה: עיבוד האור בחדר מדויק ומרשים, והפרטים האדריכליים והחפצים הפזורים מתוארים בריאליזם קפדני. עיצוב הפרספקטיבה של הקשת מקנה עומק וממד דרמטי לסצנה. פרט ייחודי נוסף הוא תיאור מחוך – בגד תחתון קשיח, שהיה נהוג בלבוש הנשים במאה ה-17– שנראה מתחת לז'קט הפתוח של הדמות הנשית.

## חתימה ותיארוך
הציור חתום בראשי התיבות "JS" (המופיעות כמונוגרמה) על העמוד השמאלי, והמתוארך לשנת 1663 על העמוד הימני. החתימה איננה מקרית: משמעות שמו של האמן, "סטיין" (Steen), היא "אבן" בהולנדית, מה שיוצר משחק מילים שמחבר את שמו לאלמנט האדריכלי עליו הוא חתום.

## היסטוריית הבעלות
היצירה נרכשה בשנת 1821 על ידי המלך ג'ורג' הרביעי מהסוחר אלכסיס דלהאנטה. היא נרשמה במלאי בית קרלטון בשנים 1816 ו-1819, ולאחר מכן הוצגה בגלריית הציורים של ארמון בקינגהאם בשנת 1841.

## הערות שוליים

קטגוריה:ציורים מהמאה ה-17
קטגוריה:ציורי שמן
קטגוריה:נשים בציור
קטגוריה:ציורים באוסף המלכותי של הממלכה המאוחדת
קטגוריה:יאן סטיין: ציורים
חבית בירה

250px|ממוזער|שמאל|חבית בירה של 50 ליטר
**חבית בירה** היא מכל גלילי, לרוב ממתכת, המשמש לאחסון, שינוע ומזיגה של בירה בכמות גדולה. חביות בירה נפוצות בבתי קפה, פאבים, מסעדות ובאירועים, ומהוות דרך יעילה לשינוע בירה תוך שמירה על טריותה.

## מבנה ותפעול
חבית בירה מודרנית היא מכל לחץ העשוי מאלומיניום או פלדת אל-חלד, הכולל שסתום מרכזי המיועד לחיבור למערכת מזיגה. בעת השימוש מוזרם למכל גז, בדרך כלל פחמן דו-חמצני (פד"ח) או תערובת של חנקן ופד"ח אל תוך החבית כדי לייצר לחץ פנימי שדוחף את הבירה החוצה דרך צינור המזיגה. השימוש בגז זה מונע התחמצנות ושומר על רמת הפד"ח בבירה (המייצר את הבועות ותחושת התסיסה בפה).

### נפחים
חביות מגיעות בגדלים שונים, בהתאם למדינה ולצרכים התפעוליים. הנפחים הנפוצים כוללים:
* 50 ליטר – הנפוץ באירופה (כולל ישראל).
* 30 ליטר – נפוץ יותר בבירות בוטיק.
* 20 ליטר – נפוץ לשימושים קטנים או לבישול בירה ביתי.
* 5 ליטר – חבית ביתית לשימוש אישי, במקומות רבים בעולם נמכרות חביות כאלה במרכולים, ובישראל בעיקר בבתי עסק המתמחים במשקאות אלכוהוליים. חביות אלו אינן ניתנות למיחזור.

בארצות הברית מקובלת גם חבית של 15.5 גלון אמריקני (כ־58.7 ליטר), המכונה half barrel.

## שימוש בקרב מבשלים ביתיים ובפסטיבלים
חביות בירה משמשות גם מבשלים ביתיים, המעוניינים לאחסן ולמזוג את הבירה שייצרו בצורה נוחה, תוך שמירה על פד"ח ורעננות. חביות בנפח 5–20 ליטר נפוצות במיוחד בקרב חובבי בירה ביתית, ולעיתים מותאמות למערכות מזיגה קטנות לשימוש ביתי. השימוש בחביות מקל על תהליך בישול הבירה בהשוואה לביקבוק הידני.

בפסטיבלי בירה ובאירועים ציבוריים, נעשה לרוב שימוש בחביות גדולות המתחברות למערכות מזיגה מקצועיות, המאפשר הגשה רציפה ומהירה לקהל רב. חביות אלה מקלות על שינוע הבירה ממבשלות לאירוע, חוסכות בפסולת אריזות, ומבטיחות אחידות בטעם ובטריות.

### שימושים נוספים
מלבד בירה, נעשה שימוש בחביות דומות גם למשקאות מוגזים אחרים או לצורכי ניסוי וטעימה על ידי מבשלות בירה.

## השפעה סביבתית
חביות מתכת ניתנות לשימוש חוזר, ולפיכך נחשבות לידידותיות יותר לסביבה בהשוואה לבקבוקי זכוכית או פחיות חד-פעמיות. עם זאת, הן מצריכות מערך לוגיסטי של איסוף ושטיפה לצורך החזרה למילוי מחדש.

## קישורים חיצוניים

קטגוריה:כלי קיבול
קטגוריה:בירה
גל סיני

**גל יוסף סיני** (נולד ב-23 באוגוסט 1997) הוא אתלט ישראלי, אלוף ישראל (2024) בקפיצה משולשת.

## ביוגרפיה
סיני מתאמן באגודת מכבי ראשון לציון.

### 2013
באליפות ישראל 2013 שנערכה ביולי סיים במקום חמישי בקפיצה לגובה בתוצאה של 1.97 מטר.

בפסטיבל האולימפי האירופי לנוער שנערך באוטרכט שבהולנד בהמשך החודש סיים במקום 14 בקפיצה לגובה בתוצאה של 1.80 מטר.

### 2014
באליפות ישראל 2014 שנערכה ביולי סיים במקום רביעי בקפיצה משולשת בתוצאה של 15.26 מטר.

### 2023
באליפות ישראל 2023 שנערכה ביולי זכה במדליית כסף בקפיצה משולשת בשיא אישי חדש של 15.48 מטר, אחרי גיא מרגלית (15.69 מטר) ולפני רועי ליבוביץ (15.28 מטר).

### 2024
באליפות ישראל 2024 שנערכה ביוני זכה במדליית זהב בקפיצה משולשת בתוצאה של 15.44 מטר, לפני רועי ליבוביץ (15.12 מטר) וגיא מרגלית (14.57 מטר).

## שיאים אישיים
### אצטדיון
* קפיצה לגובה: 2.04 מטר (2024)
* קפיצה משולשת: 15.48 מטר (2023)

## קישורים חיצוניים

קטגוריה:אתלטים ישראלים
קטגוריה:קופצים לגובה ישראלים
קטגוריה:קופצי משולשת ישראלים
קטגוריה:אלופי ישראל בקפיצה משולשת
קטגוריה:ספורטאים ישראלים באולימפיאדת הנוער
קטגוריה:ישראלים שנולדו ב-1997
פפה אביצ'ואלה

**פפה אביצ'ואלה** ואו בשמו המקור - **חוסה אנטוניו כרמונה כרמונה** (בספרדית:**Pepe Habichuela**, בהתאמה  **José Antonio Carmona Carmona**'  נולד ב-1944) הוא גיטריסט ספרדי ממוצא צועני, מחשובי הגיטריסטים ואמני הפלמנקו  בספרד של המאה ה-20 21.

## קורות חייו
חוסה אנטוניו כרמונה כרמונה נולד ב-1944 בגרנדה
במשפחה השייכת לשושלת של אמני פלמקו צוענים שהתחילה עם סבו, שנודע כאביצ'ואלה הזקן  (Habichuela el Viejo) ואשר המשיכה עם אביו, חוסה כרמונה ועם אחיו - חואן (יליד 1933), קרלוס ולואיס אביצ'ואלה. 
ב-1964 הוא עבר למדריד, בה הופיע כמלווה של זמרים כמו חואניטו ולדראמה  קאמארון דה לה איסלה ואנריקה מורנטה (Morente), 

ב-1975 אלבום שהקליט לכבוד הזמר אנטוניו צ'אקון זכה  בפרס הלאומי לדיסקים ב
פפה אביצ'ואלה הוא אביו של חוסה מיגל כרמונה הבן (José Miguel Carmona Niño) ודוד של חואן חוסה אמאיה אל קמבוריו ושל אנטוניו כרמונה אמאיה, בני אחיו חואן.
שלושם הרכיבו את להקת הפלמקו החדש  (פלמנקו פיוז'ן)  "קטאמה" (Ketama).
ב-2001 הוציא אביצ'ואלה את האלבום "ירבגואנה" כחלק מ" Pepe Habichuela & The Bollywood Strings, תערובת יחידית של מוזיקת מיתרים הודית ומוזיקת פלמנקו לגיטרה. הוא התנסה כמו כן במוזיקת פיוז'ן ערבית - פלמנקו. 
נגינתו נחשבת ל"מאוד רגשית" כצביונה של מוזיקת פלמנקו בדרך כלל.

## פרסים והוקרה
*1975 הפרס הלאומי לדיסקים 
*2018 - מדליית הזהב להצטיינות באמנויות בספרד

## מבחר אלבומים
*Enrique Morente & Pepe Habichuela – *Homenaje a D. Antonio Chacón* (A tribute to Don Antonio Chacón) (Hispavox, 1976, re-released by EMI, 2000)
*Enrique Morente – *Despegando* (CBS, 1977)
**A Mandeli* (Hannibal, 1983, re-released on Nuevos Medios, 1994)
**Habichuela en rama* (Nuevos Medios, 1997)
*Pepe Habichuela & The Bollywood Strings – *Yerbagüena*  (Nuevos Medios, 2001)
**Nuevos Medios Colección* (Nuevos Medios compilation, 2003)
*Dave Holland & Pepe Habichuela – *Hands* (Dare2, 2010) - שיתוף פעולה עם דייב הולנד

## פפה אביצ'ואלה במדיה אמנותית אחרת
*2005- *Herencia flamenca* -("הקלאן אביצ'ואלה")  סרט תיעודי על חייהם והקריירה של בני שושלת אביצ'ואלה מאת הבמאי מייקל מרט (Michael Meert)

## ראו גם
*פלמנקו
*פאקו דה לוסיה

## קישורים חיצוניים
*פרופיל האמן באתר 2017 worldmusiccentral

## לקריאה נוספת
*Habichuela, Pepe. *Pepe Habichuela*. Biblioteca Grandes Guitarras 
2008 Flamencas de Hoy (בספרדית). Rgb Arte Visual.
Summerfield, Maurice J. . *The Classical Guitar: Its Evolution, Players and Personalities Since 1800.* Ashley Mark Publishing Company. 2003 .

קטגוריה:ספרדים שנולדו ב-1944
קטגוריה:פלמנקו
קטגוריה:גיטריסטים ספרדים
קטגוריה:גיטריסטים צוענים
אריאל ממן

**אריאל ממן** (נולד ב-17 ביולי 2003) הוא אתלט ישראלי, אלוף ישראל (2023) בהטלת כידון.

## ביוגרפיה
ממן מתאמן באגודת לידר ירושלים.

### 2019
באליפות ישראל 2019 שנערכה ביולי סיים במקום תשיעי בהטלת כידון בתוצאה של 42.20 מטר.

### 2020
באליפות ישראל 2020 שנערכה ביולי סיים במקום חמישי בהטלת כידון בתוצאה של 44.09 מטר.

### 2021
באליפות ישראל 2021 שנערכה ביוני זכה במדליית ארד בהטלת כידון בתוצאה של 44.97 מטר, אחרי אור כתב (62.78 מטר) וניקולאי גילימוביץ' (58.21 מטר).

### 2022
באליפות ישראל 2022 שנערכה ביוני זכה במדליית כסף בהטלת כידון בתוצאה של 59.95 מטר, אחרי אריאל אטיאס (61.25 מטר) ולפני רפאל פרולינגר (47.89 מטר).

### 2023
באליפות ישראל 2023 שנערכה ביולי זכה במדליית זהב בהטלת כידון בשיא אישי חדש של 62.95 מטר, לפני אריאל אטיאס (60.93 מטר) וניקולאי גילימוביץ' (53.45 מטר).

### 2024
באליפות ישראל 2024 שנערכה ביוני זכה במדליית כסף בהטלת כידון בתוצאה של 54.35 מטר, אחרי ניקולאי גילימוביץ' (61.11 מטר) ולפני אריאל אטיאס (52.62 מטר).

## שיאים אישיים
### אצטדיון
הטלת כידון: 62.95 מטר (2023)

## קישורים חיצוניים

קטגוריה:אתלטים ישראלים
קטגוריה:מטילי כידון ישראלים
קטגוריה:אלופי ישראל בהטלת כידון
קטגוריה:ישראלים שנולדו ב-2003
אור כתב

**אור כתב** (נולד ב-27 בינואר 1997) הוא אתלט ישראלי, פעמיים אלוף ישראל (2020-2021) בהטלת כידון.

## ביוגרפיה
כתב מתאמן באגודת מכבי חיפה כרמל.

### 2013
באליפות ישראל 2013 שנערכה ביולי סיים במקום שישי בהטלת כידון בתוצאה של 47.14 מטר.

### 2014
באליפות ישראל 2014 שנערכה ביולי סיים במקום רביעי בהטלת כידון בתוצאה של 55.56 מטר.

### 2015
באליפות ישראל 2015 שנערכה ביולי זכה במדליית ארד בהטלת כידון בתוצאה של 64.17 מטר.

### 2016
באליפות ישראל 2016 שנערכה ביוני סיים במקום רביעי בהטלת כידון בתוצאה של 59.11 מטר.

### 2017
באליפות ישראל 2017 שנערכה ביולי סיים במקום חמישי בהטלת כידון בתוצאה של 56.88 מטר.

### 2018
באליפות ישראל 2018 שנערכה ביולי זכה במדליית כסף בהטלת כידון בתוצאה של 61.06 מטר, אחרי ניקולאי גילימוביץ' (61.70 מטר) ולפני עשהאל ארד (58.28 מטר).

### 2019
באליפות ישראל 2019 שנערכה ביולי זכה במדליית כסף בהטלת כידון בתוצאה של 58.05 מטר, אחרי ניקולאי גילימוביץ' (63.57 מטר) ולפני ישראל מורדכייב (55.62 מטר).

### 2020
באליפות ישראל 2020 שנערכה ביולי זכה במדליית זהב בהטלת כידון בתוצאה של 61.90 מטר, לפני ניקולאי גילימוביץ' (61.45 מטר) ואריאל אטיאס (58.49 מטר).

### 2021
באליפות ישראל 2021 שנערכה ביוני זכה במדליית זהב בהטלת כידון בתוצאה של 62.78 מטר, לפני ניקולאי גילימוביץ' (58.21 מטר) ואריאל ממן (44.97 מטר).

### 2024
באליפות ישראל 2024 שנערכה ביוני סיים במקום רביעי בהטלת כידון בתוצאה של 52.06 מטר.

## שיאים אישיים
### אצטדיון
הטלת כידון: 66.35 מטר (2021)

## קישורים חיצוניים

קטגוריה:אתלטים ישראלים
קטגוריה:מטילי כידון ישראלים
קטגוריה:אלופי ישראל בהטלת כידון
קטגוריה:ישראלים שנולדו ב-1997
עילאי פורמן

**עילאי פורמן** (נולד ב-22 במרץ 1999) הוא אתלט ישראלי, אלוף ישראל (2020) בקפיצה משולשת, וסגן אלוף ישראל (2019) בקפיצה לרוחק.

## ביוגרפיה
פורמן מתאמן באגודת מכבי תל אביב.

### 2018
באליפות ישראל 2018 שנערכה ביולי סיים במקום רביעי בקפיצה משולשת בתוצאה של 14.31 מטר, ובמקום שישי בקפיצה לרוחק בתוצאה של 6.68 מטר.

### 2019
באליפות ישראל 2019 שנערכה ביולי זכה בשתי מדליות כסף: בקפיצה משולשת בתוצאה של 14.77 מטר, אחרי תום יעקובוב (16.14 מטר) ולפני אורי ארנון (14.19 מטר), ובקפיצה לרוחק בתוצאה של 7.19 מטר, אחרי תום יעקובוב (7.30 מטר) ולפני אבירם שוורצברד (7.18 מטר).

### 2020
באליפות ישראל 2020 שנערכה ביולי זכה במדליית זהב בקפיצה משולשת בשיא אישי חדש של 14.94 מטר, לפני רועי ליבוביץ (14.87 מטר) ודימה קרויטר (14.32 מטר). בנוסף, זכה במדליית ארד בקפיצה לרוחק בשיא אישי חדש של 7.29 מטר, אחרי גילרון צבקביץ' (7.53 מטר) ואבירם שוורצברד (7.36 מטר).

### 2021
באליפות ישראל 2021 שנערכה ביוני סיים במקום רביעי בקפיצה משולשת בתוצאה של 14.70 מטר, ובמקום שמיני בקפיצה לרוחק בתוצאה של 6.81 מטר.

### 2023
באליפות ישראל 2023 שנערכה ביולי סיים במקום חמישי בקפיצה משולשת בתוצאה של 14.30 מטר.

## שיאים אישיים
### אצטדיון
* קפיצה משולשת: 14.94 מטר (2020)
* קפיצה לרוחק: 7.29 מטר (2020)

## קישורים חיצוניים

קטגוריה:אתלטים ישראלים
קטגוריה:קופצים לרוחק ישראלים
קטגוריה:קופצי משולשת ישראלים
קטגוריה:אלופי ישראל בקפיצה משולשת
קטגוריה:ישראלים שנולדו ב-1999